Două TIR-uri s-au ciocnit și au luat foc pe DN6, în județul Caraș-Severin. Vezi imagini din momentul impactului

Accidentul rutier a avut loc vineri dimineața pe DN6, pe raza localității Ilova, din județul Caraș-Severin.

Potrivit reprezentanților Inspectoratului Județean de Poliție Caraș-Severin, în accident au fost implicate două TIR-uri, care s-au ciocnit frontal. În urma impactului, ambii șoferi au murit. Unul dintre camioane a luat foc, iar flăcările s-au extins și la cel de-al doilea TIR.

La locul intervenției s-au deplasat cinci autospeciale, un echipaj al serviciului de ambulanță, precum și polițiști.

După sosirea echipajelor la fața locului, s-a constatat că în accident a fost implicat și un al treilea TIR. În acest caz, însă, nu sunt victime, doar remorca sa fiind avariată.

„Autovehiculele au fost îndepărtate pe o rază de o sută de metri. Unul dintre TIR-urile implicate în accident este înmatriculat în Cehia. Nu se cunoaște, încă, încărcătura transportată de autovehiculele implicate în eveniment”, a afirmat purtătorul de cuvânt al IPJ Caraș-Severin, Adrian Jurjică.